62017CJ0136_RES
Kawża C‑136/17
GC et
vs
Commission nationale de l’informatique et des libertés (CNIL)
(talba għal deċiżjoni preliminari, imressqa mill-Conseil d’État (Franza))
Sentenza tal-Qorti tal-Ġustizzja (Awla Manja) tal‑24 ta’ Settembru 2019
“Rinviju għal deċiżjoni preliminari – Data personali – Protezzjoni ta’ persuni fiżiċi fir-rigward tal-ipproċessar ta’ din id-data li tinsab fuq il-paġni tal-internet – Direttiva 95/46/KE – Regolament (UE) 2016/679 – Muturi ta’ tfittxija tal-internet – Ipproċessar ta’ data li tinsab f’siti tal-internet – Kategoriji speċifiċi msemmija fl-Artikolu 8 ta’ din id-direttiva u fl-Artikoli 9 u 10 ta’ dan ir-regolament – Applikabbiltà ta’ dawn l-artikoli għall-operatur ta’ mutur ta’ tfittxija – Portata tal-obbligi ta’ dan l-operatur fir-rigward tal-imsemmija artikoli – Pubblikazzjoni ta’ data fuq siti tal-internet sempliċement għal finijiet ġurnalistiċi jew ta’ espressjoni artistika jew letterarja – Effett fuq l-ipproċessar ta’ talba għat-tneħħija ta’ referenza – Artikoli 7, 8 u 11 tal-Karta tad-Drittijiet Fundamentali tal-Unjoni Ewropea”
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Artikolu 2 tad‑Direttiva 95/46 – Ipproċessar ta’ data personali – Kunċett – Attività ta’ mutur ta’ tfittxija li tikkonsisti fit-tfittxija għal informazzjoni ppubblikata jew imqiegħda fuq l-internet minn terzi, fl-indiċi, fil-ħażna u fit-tqegħid tagħhom għad-dispożizzjoni tal-utenti tal-internet – Inklużjoni – Persuna responsabbli għall-ipproċessar – Kunċett – Operatur ta’ mutur ta’ tfittxija – Inklużjoni
(Direttiva tal-Parlament Ewropew u tal-Kunsill 95/46, Artikolu 2(b) u (d))
(ara l-punti 35 sa 37)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Direttiva 95/46 – Ipproċessar ta’ kategoriji speċifiċi ta’ data personali – Projbizzjonijiet jew restrizzjonijiet dwar l-ipproċessar tal-imsemmija kategoriji ta’ data – Applikabbiltà għall-operatur ta’ mutur ta’ tfittxija – Kundizzjonijiet
(Regolament tal-Parlament Ewropew u tal-Kunsill 2016/679, Artikoli 9(1) u 10; Direttiva tal-Parlament Ewropew u tal-Kunsill 95/46, Artikoli 8(1) u 5)
(ara l-punti 42 sa 48, u d-dispożittiv 1)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Artikoli 12 u 14 tad-Direttiva 95/46 – Dritt ta’ aċċess tal-persuna kkonċernata għad-data personali u dritt ta’ oġġezzjoni għall-ipproċessar tagħhom – Dritt li tintalab it-tneħħija mil-lista ta’ riżultati tal-links lejn paġni tal-internet – Kundizzjonijiet
(Direttiva tal-Parlament Ewropew u tal-Kunsill 95/46, Artikolu 12(b) u l-punt (a) tal-ewwel paragrafu tal-Artikolu 14)
(ara l-punti 50 sa 52)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Artikoli 12 u 14 tad-Direttiva 95/46 – Dritt ta’ aċċess tal-persuna kkonċernata għad-data personali u dritt ta’ oġġezzjoni għall-ipproċessar tagħhom – Tfittxija mwettqa permezz ta’ mutur ta’ tfittxija abbażi tal-isem ta’ persuna – Inklużjoni f’lista ta’ riżultati – Dritt li jintalab li din l-informazzjoni ma tibqax imqiegħda għad-dispożizzjoni tal-pubbliku ġenerali
(Karta tad-Drittijiet Fundamentali tal-Unjoni Ewropea, Artikoli 7 u 8; Direttiva tal-Parlament Ewropew u tal-Kunsill 95/46, Artikoli 6(1)(ċ) sa (e), 12(b), u l-punt (a) tal-ewwel paragrafu tal-Artikolu 14)
(ara l-punt 53)
Drittijiet fundamentali – Rispett tal-ħajja privata – Protezzjoni tad-data personali – Limitazzjonijiet – Kundizzjonijiet
(Karta tad-Drittijiet Fundamentali tal-Unjoni Ewropea, Artikoli 7, 8 u 52(1))
(ara l-punt 58)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Direttiva 95/46 – Ipproċessar ta’ kategoriji speċifiċi ta’ data personali – Talba għat-tneħħija ta’ referenza – Obbligu tal-operatur ta’ mutur ta’ tfittxija li jilqa’ tali talba – Eċċezzjoni – Data li b’mod ċar tkun saret pubblika mill-persuna kkonċernata – Kundizzjonijiet
(Regolament tal-Parlament Ewropew u tal-Kunsill 2016/679, Artikoli 9(2)(a), (e) u (g), 17(1)(b) u (c), u 21(1); Direttiva tal-Parlament Ewropew u tal-Kunsill 95/46, Artikoli 8(1), 2(a) u (e), u 4, u l-punt (a) tal-ewwel paragrafu tal-Artikolu 14)
(ara l-punti 61 sa 65, u d-dispożittiv 2)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Direttiva 95/46 – Ipproċessar ta’ kategoriji speċifiċi ta’ data personali – Talba għat-tneħħija ta’ referenza – Obbligu tal-operatur ta’ mutur ta’ tfittxija li jilqa’ tali talba – Eċċezzjoni – Protezzjoni tal-libertà tal-informazzjoni tal-utenti tal-internet – Verifika mill-imsemmi operatur
(Karta tad-Drittijiet Fundamentali tal-Unjoni Ewropea, Artikoli 7, 8, 11 u 52(1); Regolament tal-Parlament Ewropew u tal-Kunsill 2016/679, Artikoli 9(1) u 10; Direttiva tal-Parlament Ewropew u tal-Kunsill 95/46, Artikolu 8(1) u (5))
(ara l-punti 66 sa 69, u d-dispożittiv 2)
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Direttiva 95/46 – Ipproċessar ta’ kategoriji speċifiċi ta’ data personali – Data marbuta ma’ reati u ma’ kundanni kriminali – Kunċett – Informazzjoni dwar proċedura ġudizzjarja – Inklużjoni – Talba għat-tneħħija ta’ referenza – Obbligu tal-operatur ta’ mutur ta’ tfittxija li jilqa’ tali talba – Kundizzjonijiet – Rikonċiljazzjoni tad-drittijiet għar-rispett tal-ħajja privata u għall-protezzjoni tad-data tal-persuna kkonċernata mal-libertà tal-informazzjoni tal-utenti tal-internet – Verifika mill-imsemmi operatur
(Karta tad-Drittijiet Fundamentali tal-Unjoni Ewropea, Artikoli 7, 8 u 11; Regolament tal-Parlament Ewropew u tal-Kunsill 2016/679, Artikoli 5(1)(c) sa (e), u 10; Direttiva tal-Parlament Ewropew u tal-Kunsill 95/46, Artikoli 6(1)(ċ) sa (e), u 8(4) u (5))
(ara l-punti 72 sa 79, u d-dispożittiv 3)
Sommarju
Il-projbizzjoni milli jiġu pproċessati ċerti kategoriji ta’ data personali sensittiva tapplika wkoll għall-operaturi ta’ muturi ta’ tfittxija
Permezz tas-sentenza tal‑24 ta’ Settembru 2019, GC et (Tneħħija ta’ referenza għal data sensittiva) (C‑136/17), il-Qorti tal-Ġustizzja, bl-Awla Manja bħala l-kulleġġ ġudikanti, ippreċiżat l-obbligi tal-operatur ta’ mutur ta’ tfittxija fil-kuntest ta’ talba għat-tneħħija ta’ referenza ta’ data sensittiva.
Google kienet irrifjutat li tilqa’ t-talbiet ta’ erba’ persuni għat-tneħħija ta’ referenza, fil-lista ta’ riżultati li tintwera mill-mutur ta’ tfittxija wara tfittxija mwettqa abbażi tal-isem rispettiv tagħhom, ta’ diversi links li jwasslu għal paġni tal-internet ippubblikati minn terzi, b’mod partikolari ta’ artikli ta’ gazzetti. Wara l-ilmenti ta’ dawn l-erba’ persuni, il-Kummissjoni Nazzjonali tal-Informatika u tal-Libertajiet (CNIL) (Franza) irrifjutat li tintima lil Google sabiex tipproċedi bit-tneħħija ta’ referenzi mitluba. Il-Conseil d’État (il-Kunsill tal-Istat, Franza), li huwa adit bil-kawża, talab lill-Qorti tal-Ġustizzja sabiex tippreċiża l-obbligi imposti fuq l-operatur ta’ mutur ta’ tfittxija waqt it-trattament ta’ talba għat-tneħħija ta’ referenza skont id-Direttiva 95/46 (
1
).
L-ewwel nett, il-Qorti tal-Ġustizzja fakkret li l-ipproċessar ta’ data personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija f’sindakat, kif ukoll l-ipproċessar ta’ data dwar is-saħħa u l-ħajja sesswali, huwa pprojbit (
2
), bla ħsara għal ċerti eċċezzjonijiet u derogi. Fir-rigward tal-ipproċessar ta’ data dwar reati, kundanni kriminali jew miżuri ta’ sigurtà, bħala prinċipju dan jista’ jsir biss taħt il-kontroll tal-awtorità pubblika jew jekk protezzjoni speċifika xierqa tkun prevista mid-dritt nazzjonali (
3
).
Il-Qorti tal-Ġustizzja ddeċidiet li l-projbizzjoni u r-restrizzjonijiet dwar l-ipproċessar ta’ dawn il-kategoriji partikolari ta’ data japplikaw għall-operatur ta’ mutur ta’ tfittxija, bħal kull persuna oħra responsabbli għall-ipproċessar ta’ data personali. Fil-fatt, l-iskop ta’ dawn il-projbizzjonijiet u restrizzjonijiet jikkonsisti f’li tiġi żgurata protezzjoni msaħħa fil-konfront ta’ tali pproċessar li, minħabba s-sensittività partikolari ta’ din id-data, ikun jista’ jikkostitwixxi interferenza partikolarment serja fid-drittijiet fundamentali għar-rispett tal-ħajja privata u għall-protezzjoni tad-data personali (
4
).
Madankollu, l-operatur ta’ mutur ta’ tfittxija ma huwiex responsabbli għall-fatt li d-data personali tinsab fuq paġna tal-internet ippubblikata minn terzi, iżda għar-referenza ta’ din il-paġna. F’dawn iċ-ċirkustanzi, il-projbizzjoni u r-restrizzjonijiet dwar l-ipproċessar ta’ data sensittiva ma jistgħux japplikaw għal dan l-operatur ħlief minħabba din ir-referenza u, għalhekk, permezz ta’ verifika li titwettaq, taħt il-kontroll tal-awtoritajiet nazzjonali kompetenti, abbażi ta’ talba magħmula mill-persuna kkonċernata.
It-tieni nett, il-Qorti tal-Ġustizzja qieset li, meta l-operatur ta’ mutur ta’ tfittxija jirċievi talba għat-tneħħija ta’ referenza dwar data sensittiva, huwa, bħala prinċipju, obbligat, bla ħsara għal ċerti eċċezzjonijiet, li jilqa’ din it-talba. Fir-rigward ta’ dawn l-eċċezzjonijiet, l-operatur jista’ b’mod partikolari jirrifjuta li jilqa’ tali talba meta huwa jikkonstata li l-links iwasslu għal data li b’mod ċar tkun saret pubblika mill-persuna kkonċernata (
5
), bil-kundizzjoni li r-referenza għal tali links tissodisfa l-kundizzjonijiet għal-legalità l-oħra ta’ pproċessar ta’ data personali u sakemm din il-persuna ma jkollhiex id-dritt li toġġezzjona għall-imsemmija referenza għal raġunijiet marbuta mas-sitwazzjoni partikolari tagħha (
6
).
Fi kwalunkwe każ, meta jirċievi talba għat-tneħħija ta’ referenza, l-operatur ta’ mutur ta’ tfittxija għandu jivverifika jekk l-inklużjoni fil-lista ta’ riżultati ta’ link lejn paġna tal-internet li fuqha tkun ġiet ippubblikata data sensittiva, li tintwera wara tfittxija mwettqa abbażi ta’ isem din il-persuna, hijiex strettament neċessarja sabiex tiġi protetta l-libertà tal-informazzjoni tal-utenti tal-internet (
7
) li jista’ jkollhom interess li jaċċedu għal din il-paġna tal-internet permezz ta’ tali tfittxija. F’dan ir-rigward, il-Qorti tal-Ġustizzja enfasizzat li, għalkemm id-drittijiet għar-rispett tal-ħajja privata u għall-protezzjoni tad-data personali jipprevalu, b’mod ġenerali, fuq il-libertà tal-informazzjoni tal-utenti tal-internet, dan il-bilanċ jista’ madankollu jiddependi, f’każijiet partikolari, min-natura tal-informazzjoni inkwistjoni u min-natura sensittiva tagħha għall-ħajja privata tal-persuna kkonċernata, kif ukoll mill-interess tal-pubbliku li jkollu din l-informazzjoni, li jista’ jvarja b’mod partikolari skont ir-rwol li għandha din il-persuna kkonċernata fil-ħajja pubblika.
It-tielet nett, il-Qorti tal-Ġustizzja ddeċidiet li, fil-kuntest ta’ talba għal tneħħija ta’ referenza dwar data relatata ma’ proċedura ġudizzjarja f’materji kriminali kontra l-persuna kkonċernata, li tkun marbuta ma’ stadju preċedenti ta’ din il-proċedura u li ma għadhiex tikkorrispondi għas-sitwazzjoni attwali, huwa l-operatur ta’ mutur ta’ tfittxija li għandu jevalwa jekk, fid-dawl taċ-ċirkustanzi kollha tal-każ, l-imsemmija persuna għandhiex dritt li l-informazzjoni inkwistjoni ma tibqax, attwalment, marbuta ma’ isimha permezz ta’ lista ta’ riżultati, li tintwera wara tfittxija mwettqa abbażi ta’ dan l-isem. Madankollu, anki jekk dan ma huwiex il-każ minħabba l-fatt li l-inklużjoni tal-link inkwistjoni hija strettament neċessarja għar-rikonċiljazzjoni tad-drittijiet għar-rispett tal-ħajja privata u għall-protezzjoni tad-data tal-persuna kkonċernata mal-libertà tal-informazzjoni tal-utenti tal-internet li jkunu potenzjalment interessati, l-operatur għandu, l-iktar tard meta ssir it-talba għat-tneħħija ta’ referenza, jaġġusta l-lista ta’ riżultati b’tali mod li l-istampa globali li tirriżulta għall-utent tal-internet tirrifletti s-sitwazzjoni ġudizzjarja attwali, li hija azzjoni li teħtieġ b’mod partikolari li l-links lejn paġni tal-internet li jinkludu informazzjoni dwar dan is-suġġett jidhru l-ewwel f’din il-lista.
(
1
)	Direttiva 95/46/KE tal-Parlament Ewropew u tal-Kunsill tal‑24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU Edizzjoni Speċjali bil-Malti, Kapitolu 13, Vol. 15, p. 355). Din id-direttiva tħassret b’effett mill‑25 ta’ Mejju 2018, permezz tar-Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127, p. 2).
(
2
)	Artikolu 8(1) tad-Direttiva 95/46 u l-Artikolu 9(1) tar-Regolament 2016/679.
(
3
)	Artikolu 8(5) tad-Direttiva 95/46 u l-Artikolu 10 tar-Regolament 2016/679.
(
4
)	Id-drittijiet għar-rispett tal-ħajja privata u għall-protezzjoni tad-data personali huma żgurati mill-Artikoli 7 u 8 tal-Karta tad-Drittijiet Fundamentali tal-Unjoni Ewropea.
(
5
)	L-Artikolu 8(2)(e) tad-Direttiva 95/46 u l-Artikolu 9(2)(e) tar-Regolament 2016/679.
(
6
)	Il-punt (a) tal-ewwel paragrafu tal-Artikolu 14 tad-Direttiva 95/46 u l-Artikolu 21(1) tar-Regolament 2016/679.
(
7
)	Id-dritt għal-libertà ta’ espressjoni u ta’ informazzjoni huwa stabbilit fl-Artikolu 11 tal-Karta tad-Drittijiet Fundamentali tal-Unjoni Ewropea.